CELEX: 52018PC0486
Language: fi
Date: 2018-06-21
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Unkarille soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä

EUROOPAN KOMISSIO
            Bryssel 21.6.2018
            COM(2018) 486 final
            2018/0260(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Unkarille soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä
            
               
         
         
            
               PERUSTELUT
            
            
               Yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY
                  1
               , jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan ottaa käyttöön kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
            
            
               Unkari pyysi kirjeessään, jonka komissio kirjasi saapuneeksi 13. marraskuuta 2017, että se saisi ottaa käyttöön alv-direktiivin 287 artiklasta poikkeavan toimenpiteen, jolla vapautetaan arvonlisäverosta ne verovelvolliset, joiden vuosittainen liikevaihto on enintään 48 000 euroa.
            
            
               Komissio on antanut alv-direktiivin 395 artiklan 2 kohdan mukaisesti Unkarin hakemuksen tiedoksi muille jäsenvaltioille 6. helmikuuta 2018 päivätyillä kirjeillä. Komissio ilmoitti Unkarille 7. helmikuuta 2018 päivätyllä kirjeellä, että se oli saanut kaikki hakemuksen arviointia varten tarpeellisina pitämänsä tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Alv-direktiivin XII osaston 1 luvussa annetaan jäsenvaltioille mahdollisuus soveltaa pieniin yrityksiin erityisjärjestelmiä. Näihin kuuluu mahdollisuus myöntää verovapautus verovelvollisille, joiden vuosittainen liikevaihto ei ylitä tiettyä raja-arvoa. Tällainen verovapautus merkitsee sitä, ettei verovelvollisen tarvitse veloittaa arvonlisäveroa luovutuksistaan ja suorituksistaan, minkä vuoksi verovelvollinen ei voi vähentää arvonlisäveroa tuotantopanoksistaan.
            
            
               Alv-direktiivin 287 artiklan 12 kohdan mukaan Unkari voi vapauttaa arvonlisäverosta verovelvolliset, joiden kansallisena valuuttana ilmaistu vuosittainen liikevaihto on Unkarin liittymispäivänä voimassa olleen muuntokurssin mukaan laskettuna enintään 35 000 euron suuruinen. Unkari pyytää tämän raja-arvon korottamista 35 000 eurosta 48 000 euroon 1. tammikuuta 2019 alkaen. 
            
            
               Unkarin toimittamien tietojen mukaan raja-arvon korottaminen 35 000 eurosta 48 000 euroon lisäisi niiden pienten yritysten määrää, jotka voivat hyötyä hallinnollisen rasitteen ja verosäännösten noudattamisesta aiheutuvien kustannusten vähentymisestä. Koska tämä raja-arvo sovitetaan yhteen toisen tuloveroa koskevan raja-arvon kanssa, pienet yritykset voisivat hyötyä täysin yksinkertaistetuista verojärjestelyistä.
            
            
               Talouskasvun ansiosta tulot ovat kasvaneet jatkuvasti, joten yksilöllisen verovapautuksen raja-arvon korottaminen olisi Unkarin mukaan perusteltavissa. 
            
            
               Verovelvollisilla, joiden liikevaihto ei ylitä raja-arvoa, on kuitenkin mahdollisuus rekisteröityä arvonlisäverovelvollisiksi.
            
            
               Korkeampi raja-arvo näyttää hyväksyttävältä, kun otetaan huomioon, että Unkarilla on ollut lupa vapauttaa arvonlisäverosta verovelvolliset, joiden vuosittainen liikevaihto on enintään 35 000 euroa, ja että se on arvioinut tilannetta uudelleen. Tämän vuoksi ehdotetaan, että Unkarille annetaan lupa korottaa raja-arvo pk-yritysten osalta 35 000 eurosta 48 000 euroon 31. joulukuuta 2021 saakka tai siihen päivään saakka, josta lähtien jäsenvaltioiden on sovellettava niitä kansallisia säännöksiä, joita niiden edellytetään hyväksyvän siinä tapauksessa, että annetaan pienten yritysten erityisjärjestelmää koskevien direktiivin 2006/112/EY 281–294 artiklan muuttamista koskeva direktiivi.
            
            
               •Yhdenmukaisuus muiden alaa koskevien politiikkojen säännösten kanssa
            
            
               Vastaavia poikkeuksia on myönnetty muille jäsenvaltioille. Luxemburgille
                  2
                myönnettiin 30 000 euron raja-arvo, Puolalle
                  3
                ja Virolle
                  4
                40 000 euron raja-arvo, Italialle
                  5
                65 000 euron raja-arvo, Kroatialle
                  6
                45 000 euron raja-arvo, Latvialle
                  7
                40 000 euron raja-arvo ja Romanialle
                  8
                88 500 euron raja-arvo. 
            
            
               Poikkeukset alv-direktiivistä olisi aina rajoitettava ajallisesti, jotta niiden vaikutuksia voidaan arvioida. Lisäksi alv-direktiivin 281–294 artiklan säännöksiä, jotka koskevat pienten yritysten erityisjärjestelmää, tarkastellaan parhaillaan uudelleen. Kuten alv-toimintasuunnitelmassa
                  9
                ja komission työohjelmassa 2017
                  10
                ilmoitettiin, pk-yrityksiä käsittelevää järjestelmää koskeva komission ehdotus
                  11
                on esitetty vastikään.
            
            
               Tämän vuoksi ehdotetaan, että poikkeustoimenpiteelle annetaan lupa ja että raja-arvo korotetaan 31. joulukuuta 2021 saakka tai siihen päivään saakka, josta lähtien jäsenvaltioiden on sovellettava niitä kansallisia säännöksiä, joita niiden edellytetään hyväksyvän siinä tapauksessa, että annetaan direktiivin 2006/112/EY 281–294 artiklan muuttamista koskeva direktiivi. 
            
            
               •Yhdenmukaisuus unionin muiden politiikkojen kanssa
            
            
               Toimenpide on eurooppalaisia pk-yrityksiä tukevaa ”Pienet ensin” -aloitetta (”Small Business Act”) koskevassa komission tiedonannossa
                  12
                vahvistettujen pieniä yrityksiä koskevien unionin tavoitteiden mukainen. Siinä kehotetaan jäsenvaltioita ottamaan huomioon pk-yritysten erityisominaisuudet lainsäädäntöä valmistellessaan ja näin ollen yksinkertaistamaan sääntely-ympäristöä.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
         
         
            
               •Oikeusperusta
            
            
               Alv-direktiivin 395 artikla. 
            
            
               •Toissijaisuusperiaate (jaetun toimivallan osalta) 
            
            
               
                  Kun otetaan huomioon ehdotuksen perustana oleva alv-direktiivin säännös, toissijaisuusperiaatetta ei sovelleta.
               
            
            
               •Suhteellisuusperiaate
            
            
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia.
               
            
            
               Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen nähden, että tarkoituksena on yksinkertaistaminen useampien pienten verovelvollisten ja verohallinnon kannalta.
            
            
               •Sääntelytavan valinta
            
            
               Ehdotettu sääntelytapa: neuvoston täytäntöönpanopäätös.
            
            
               Neuvoston direktiivin 2006/112/EY 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva sääntelytapa, koska se voidaan osoittaa yksittäiselle jäsenvaltiolle.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               Tämä ehdotus perustuu Unkarin esittämään hakemukseen ja koskee ainoastaan kyseistä jäsenvaltiota.
            
            
               •Asiantuntijatiedon keruu ja käyttö
            
            
               Ulkopuolisia asiantuntijoita ei ole tarvinnut käyttää.
            
            
               •Vaikutustenarviointi
            
            
               
                  Ehdotetulla neuvoston täytäntöönpanopäätöksellä annetaan Unkarille lupa vapauttaa 1. tammikuuta 2019 alkaen arvonlisäverosta verovelvolliset, joiden vuosittainen liikevaihto on enintään 48 000 euroa. Henkilöiden, joiden verotettava liikevaihto ei ylitä raja-arvoa, ei tarvitse rekisteröityä arvonlisäverovelvolliseksi, ja siten hallinnollinen rasite pienenee heidän osaltaan toimenpiteen seurauksena, koska heidän ei tarvitse ylläpitää alv-rekistereitä tai toimittaa alv-ilmoitusta. 
               
            
            
               Unkarin mukaan 48 000 euron enimmäismäärällä ei ole merkittävää vaikutusta arvonlisäverotuloihin. Se vaikuttaisi noin 32 000 verovelvolliseen eli 10 prosenttiin kaikista verovelvollisista. Jos kaikki henkilöt, joihin korotettua raja-arvoa voitaisiin soveltaa, käyttäisivät sitä, alv-tulot pienenisivät mitättömän vähän (0,52–0,65 prosenttia).
            
            
               4.TALOUSARVIOVAIKUTUKSET
            
            
               Ehdotuksella ei ole vaikutuksia EU:n talousarvioon, koska Unkari tekee kompensaatiolaskelman neuvoston asetuksen (ETY, Euratom) N:o 1553/89 6 artiklan mukaisesti.
            
         
         
            
               5.LISÄTIEDOT
            
            
               Ehdotus sisältää raukeamislausekkeen.
            
            
               2018/0260 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Unkarille soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  13
                ja erityisesti sen 395 artiklan 1 kohdan ensimmäisen alakohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Direktiivin 2006/112/EY 287 artiklan 12 kohdan mukaan Unkari voi myöntää vapautuksen arvonlisäverosta sellaisille verovelvollisille, joiden vuosittainen liikevaihto kansallisena valuuttana on sen liittymispäivänä voimassa olleen muuntokurssin mukaan laskettuna enintään 35 000 euroa.
            
            
               (2)Unkari pyysi 13 päivänä marraskuuta 2017 komissioon saapuneeksi kirjatulla kirjeellä lupaa ottaa käyttöön direktiivin 2006/112/EY 287 artiklan 12 kohdasta poikkeava erityistoimenpide verovapautuksen raja-arvon korottamiseksi 48 000 euroon. Kyseisellä erityistoimenpiteellä nämä verovelvolliset saisivat vapautuksen tietyistä tai kaikista direktiivin 2006/112/EY XI osaston 2–6 luvussa tarkoitetuista arvonlisäveroon liittyvistä velvoitteista.
            
            
               (3)Direktiivin 2006/112/EY 281–294 artiklassa säädetty pienten yritysten erityisjärjestelmän korkeampi raja-arvo on yksinkertaistamistoimenpide, koska sillä voidaan vähentää huomattavasti pienten yritysten alv-velvoitteita.
            
            
               (4)Komissio on direktiivin 2006/112/EY 395 artiklan 2 kohdan mukaisesti antanut Unkarin hakemuksen tiedoksi muille jäsenvaltioille 6 päivänä helmikuuta 2018 päivätyillä kirjeillä. Komissio ilmoitti Unkarille 7 päivänä helmikuuta 2018 päivätyllä kirjeellä, että se oli saanut kaikki hakemuksen arviointia varten tarpeellisina pitämänsä tiedot.
            
            
               (5)Pyydetty poikkeus on komission 25 päivänä kesäkuuta 2008 antaman tiedonannon ”Pienet ensin” – Eurooppalaisia pk-yrityksiä tukeva aloite (”Small Business Act”)
                  14
                politiikkatavoitteiden mukainen.
            
            
               (6)Koska Unkari odottaa, että raja-arvon korottaminen vähentäisi pienten yritysten arvonlisäverovelvoitteita ja näin ollen niille aiheutuvaa hallinnollista rasitusta ja säännösten noudattamisesta aiheutuvia kustannuksia, Unkarille olisi annettava lupa soveltaa erityistoimenpidettä rajoitetun ajan. Pienten yritysten erityisjärjestelmä on valinnainen, joten verovelvolliset voisivat edelleen päättää kuulua tavanomaisten arvonlisäverojärjestelyjen piiriin. 
            
            
               (7)Direktiivin 2006/112/EY 281–294 artiklan säännöksiä, jotka koskevat pienten yritysten erityisjärjestelmää, ollaan parhaillaan tarkastelemassa uudelleen, joten on mahdollista, että direktiivi, jolla muutetaan kyseisiä artikloja, tulee voimaan ennen kuin poikkeuksen voimassaoloaika päättyy 31 päivänä joulukuuta 2021, ja sillä asetetaan päivämäärä, josta lähtien jäsenvaltioiden on sovellettava kansallisia säännöksiä. Jos näin käy, tämän päätöksen soveltaminen lakkaa.
            
            
               (8)Unkarin toimittamista tiedoista ilmenee, että korotetulla raja-arvolla on vain vähäinen vaikutus lopullisessa kulutusvaiheessa kerättävien Unkarin verotulojen kokonaismäärään.
            
            
               (9)Poikkeuksella ei ole vaikutuksia arvonlisäverosta saataviin Euroopan unionin omiin varoihin, koska Unkari tekee kompensaatiolaskelman neuvoston asetuksen (ETY, Euratom) N:o 1553/89
                  15
                6 artiklan mukaisesti,
            
         
         
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Poiketen siitä, mitä direktiivin 2006/112/EY 287 artiklan 12 alakohdassa säädetään, Unkarille annetaan lupa vapauttaa arvonlisäverosta sellaiset verovelvolliset, joiden vuosittainen liikevaihto on kansallisena valuuttana sen liittymispäivänä voimassa olleen muuntokurssin mukaan enintään 48 000 euroa. 
            
            
               2 artikla
            
            
               Tätä päätöstä sovelletaan 1 päivästä tammikuuta 2019 alkaen seuraavista päivämääristä aikaisimpaan saakka:
            
            
               a)
                     31 päivä joulukuuta 2021;
            
            
               b)
                     se päivä, josta lähtien jäsenvaltioiden on sovellettava niitä kansallisia säännöksiä, joita niiden edellytetään hyväksyvän siinä tapauksessa, että annetaan pienten yritysten erityisjärjestelmää koskevien direktiivin 2006/112/EY 281–294 artiklan muuttamista koskeva direktiivi.
            
            
               3 artikla
            
            
               Tämä päätös on osoitettu Unkarille. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1.
               
               
                  
                     (2)
                  
                        Neuvoston täytäntöönpanopäätös (EU) 2017/319, annettu 21 päivänä helmikuuta 2017, luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun täytäntöönpanopäätöksen 2013/677/EU muuttamisesta (EUVL L 47, 24.2.2017, s. 7). 
               
               
                  
                     (3)
                  
                        Neuvoston täytäntöönpanopäätös (EU) 2016/2090, annettu 21 päivänä marraskuuta 2016, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta (EUVL L 324, 30.11.2016, s. 7).
               
               
                  
                     (4)
                  
                        Neuvoston täytäntöönpanopäätös (EU) 2017/563, annettu 21 päivänä maaliskuuta 2017, luvan antamisesta Viron tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä (EUVL L 80, 25.3.2017, s. 33).
               
               
                  
                     (5)
                  
                        Neuvoston täytäntöönpanopäätös (EU) 2016/1988, annettu 8 päivänä marraskuuta 2016, luvan antamisesta Italian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 285 artiklasta poikkeavan erityistoimenpiteen soveltamista annetun täytäntöönpanopäätöksen 2013/678/EU muuttamisesta (EUVL L 306, 15.11.2016, s. 11).
               
               
                  
                     (6)
                  
                        Neuvoston täytäntöönpanopäätös (EU) 2017/1768, annettu 25 päivänä syyskuuta 2017, luvan antamisesta Kroatian tasavallalle ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide (EUVL L 250, 28.9.2017, s. 71).
               
               
                  
                     (7)
                  
                        Neuvoston täytäntöönpanopäätös (EU) 2017/2408, annettu 18 päivänä joulukuuta 2017, luvan antamisesta Latvian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä (EUVL L 342, 21.12.2017, s. 8).
               
               
                  
                     (8)
                  
                        Neuvoston täytäntöönpanopäätös (EU) 2017/1855, annettu 10 päivänä lokakuuta 2017, luvan antamisesta Romanialle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä (EUVL L 265, 14.10.2017, s. 19).
               
               
                  
                     (9)
                  
                        Komission tiedonanto Euroopan parlamentille, neuvostolle ja Euroopan talous- ja sosiaalikomitealle arvonlisäveroa koskevasta toimintasuunnitelmasta, Kohti EU:n yhtenäistä arvonlisäveroaluetta – aika tehdä päätöksiä, Bryssel, 7.4.2016, COM(2016) 148 final.
               
               
                  
                     (10)
                  
                        Komission työohjelma 2017 – EU, joka suojelee, puolustaa ja tarjoaa mahdollisuuksia, Strasbourg, 25.10.2016, COM(2016) 710 final.
               
               
                  
                     (11)
                  
                        Ehdotus neuvoston direktiiviksi yhteisestä arvonlisäverojärjestelmästä annetun direktiivin 2006/112/EY muuttamisesta pienyritysten erityisjärjestelmän osalta, 18.1.2018, COM(2018) 21 final.
               
               
                  
                     (12)
                  
                        KOM(2008) 394, 25.6.2008.
               
               
                  
                     (13)
                  
                        EUVL L 347, 11.12.2006, s. 1.
               
               
                  
                     (14)
                  
                        Komission tiedonanto neuvostolle, Euroopan parlamentille, Euroopan talous- ja sosiaalikomitealle ja alueiden komitealle – ”Pienet ensin” – Eurooppalaisia pk-yrityksiä tukeva aloite (”Small Business Act”), Bryssel 25.6.2008, KOM(2008) 394 lopullinen. 
               
               
                  
                     (15)
                  
                        Neuvoston asetus (ETY, Euratom) N:o 1553/89, annettu 29 päivänä toukokuuta 1989, arvonlisäverosta kertyvien omien varojen lopullisesta yhdenmukaisesta kantomenettelystä (EYVL L 155, 7.6.1989, s. 9).